‘Nirvana-baba’ se regspad eindigSpencer Elden in 2016. Hy hou die Nirvana-albumomslag vas waarop hy as baba verskyn het. (Foto: Facebook) ŉ Amerikaanse regter het Vrydag vir die laaste keer Spencer Elden (31), die man wat verlede jaar die rockgroep Nirvana hof toe gesleep het, se saak van die hofrol geskrap. Elden is as baba vir die omslag van die groep se 1991-album, Nevermind, afgeneem. Hy voer aan dat sy naakte verskyning op die omslag op seksuele kindermishandeling neerkom. Elden is in 1991, toe hy vier maande oud was, kaal afgeneem in ŉ swembad waar hy reik na ŉ dollarnoot aan ŉ vislynhoek, ŉ foto wat een van die mees ikoniese albumomslae van alle tye geword het. Die saak is in Januarie van die rol geskrap, maar Elden het weer aansoek gedoen om die saak voort te sit. Die regter het egter bevind Elden het te lank gesloer om te beweer hy word uitgebuit. Elden se regspad het nou geëindig en hy kan nie heraansoek vir die saak doen nie, maar sy regspan het aan mediabronne in die VSA gesê hulle beplan om teen die uitspraak te appelleer. Volgens hofdokumente het Elden ook nooit enige vergoeding vir die foto ontvang nie en hy het minstens $150 000 (sowat R2,6 miljoen) geëis van elkeen van die rockgroep se oorlewende lede, Dave Grohl en Krist Novoselic, Courtney Love, die kurator van Kurt Cobain se boedel, die fotograaf Kirk Weddle, die kunsregisseur Robert Fisher en ŉ aantal bestaande of voormalige platemaatskappye wat die album oor die afgelope drie dekades versprei het. Die albumomslag van Nirvana se ‘Nevermind’, wat in 1991 uitgereik is. Elden het in 2021 die saak geopen en aangevoer dat hy steeds binne sy regte optree om ŉ klag oor die dekade oue foto aanhangig te maak, aangesien hy aan “uitermatige en permanente emosionele stres” ly en dat hy gevolglik ŉ “lewenslange verlies aan inkomste” het. Die Los Angeles-regter het Vrydag gesê Elden het sy saak tien jaar te laat geopper vir die wet van verjaring om geldig te wees. ŉ Verdedigingsadvokaat het dié uitspraak verwelkom en gesê die saak was “merieteloos”. Nirvana het in Desember verlede jaar reeds in die mosie aangevoer dat die wet van verjaring meer as ŉ dekade gelede verval het en aangevoer Elden se bewering dat die foto kinderpornografie is, is “nie ernstig nie”. Elden het ook die albumomslag verskeie kere herskep, onder meer vir die album se 25ste herdenking. Weddle, die oorspronklike fotograaf, was ŉ vriend van sy pa, het die familie in 2008 aan NPR gesê. Hulle het ŉ swempartytjie gehou waartydens Elden onder water afgeneem is vir die rockgroep, wat toe nog onbekend was, se albumomslag. Elden se ouers is glo $200 (sowat R3 200) betaal vir die oorspronklike fotosessie. Nevermind het uiteindelik met ŉ verkope van 30 miljoen kopieë wêreldwyd een van die topverkoperalbums van alle tye geword, met treffers soos “Smells Like Teen Spirit” wat die hoeksteen van die Amerikaanse popkultuur geword het. Bykomende bron: BBC